**Ανακοίνωση για την έναρξη υποβολής αιτήσεων και τη διαδικασία**

 **για τη συμμετοχή φοιτητριών/-ών του Τμήματος Κοινωνικής Πολιτικής του ΔΠΘ**

**στην Πράξη «Πρακτική Άσκηση Φοιτητών του ΔΠΘ» με κωδ. ΟΠΣ 5033025**

Το Τμήμα Κοινωνικής Πολιτικής ανακοινώνει την έναρξη της διαδικασίας υποβολής των αιτήσεων για σαράντα πέντε (45) θέσεις πρακτικής άσκησης για το ακαδημαϊκό έτος 2021-2022, στο πλαίσιο της Πράξης με τίτλο «Πρακτική Άσκηση Φοιτητών του Δημοκρίτειου Πανεπιστημίου Θράκης» και κωδ. ΟΠΣ 5033025, το οποίο εντάσσεται στο Επιχειρησιακό Πρόγραμμα «Ανταγωνιστικότητα Επιχειρηματικότητα και Καινοτομία» που συγ-χρηματοδοτείται από το Ευρωπαϊκό Κοινωνικό Ταμείο.

Η απασχόληση των φοιτητριών και φοιτητών του Τμήματος σε φορείς Πρακτικής Άσκησης έχει οριστεί με απόφαση της Συνέλευσης του Τμήματος από 31.8.2021 που ανακοινώθηκε στις 10.9.2021 ότι θα γίνει σε **δύο (2) δίμηνους κύκλους, κατά τη χρονική περίοδο από 1.4 έως 31.8.2022 και συγκεκριμένα από 1.4.2022 έως 31.5.2022 και από 1.7 έως 31.8.2022** σε φορείς υποδοχής του ιδιωτικού ή δημόσιου τομέα με έμφαση στον ιδιωτικό τομέα. Η ΠΑ θα πραγματοποιηθεί εφόσον τότε θα επιτρέπεται η φυσική παρουσία των ασκούμενων φοιτητριών/-ών στους συνεργαζόμενους φορείς και με τη λήψη όλων των μέτρων που θα ισχύουν κατά την ανωτέρω περίοδο για την προστασία της δημόσιας υγείας από τον κίνδυνο περαιτέρω διασποράς του κορωνοϊού COVID-19.

Οι φοιτήτριες/-ητές που επιθυμούν να συμμετάσχουν θα πρέπει να υποβάλουν ηλεκτρονικά την αίτησή τους, πραγματοποιώντας είσοδο με τα στοιχεία του ιδρυματικού τους λογαριασμού και **επιλέγοντας μια από τις ανωτέρω περιόδους** στο Πληροφοριακό Σύστημα της Πρακτικής Άσκησης στην κάτωθι διεύθυνση: <https://praktiki.rescom.duth.gr/>. Για την ορθή συμπλήρωση της αίτησης/δήλωσης χρειάζεται να γνωρίζουν:

 1. τον Αριθμό Δελτίου Ταυτότητας,

 2. τον ΑΜΚΑ

 3. τον ΑΦΜ,

4. τον Αριθμό Μητρώου Ασφαλισμένου (από ΕΦΚΑ) και

5. το IBAN του τραπεζικού λογαριασμού τους.

Στην αίτησή τους μπορούν να δηλώσουν μέχρι πέντε (5) επιλογές φορέα Πρακτικής Άσκησης κατά σειρά προτίμησης.

**Η διάρκεια υποβολής των αιτήσεων ορίζεται από την Πέμπτη, 10 Μαρτίου 2022, ώρα 11.00 π.μ. έως τη Δευτέρα, 14 Μαρτίου 2022 και ώρα 13.00. Μετά τη λήξη της προθεσμίας δεν θα είναι δυνατή η ένταξη στο πρόγραμμα της Πρακτικής Άσκησης για κανέναν λόγο.**

Μετά την αξιολόγηση των αιτήσεων από την επιτροπή πρακτικής άσκησης του Τμήματος, και μέσα σε διάστημα δύο (2) ημερών, θα ανακοινωθούν τόσο στην ιστοσελίδα του Τμήματος (<https://sp.duth.gr/>) και στην ηλεκτρονική τάξη της Πρακτικής Άσκησης (<https://eclass.duth.gr/courses/OKA174/>) όσο και στη σελίδα της Πρακτικής Άσκησης του ΔΠΘ (<https://praktiki.duth.gr/>) τα προσωρινά αποτελέσματα καθώς και η περίοδος υποβολής των ενστάσεων, τηρώντας τα μέτρα για την προστασία των προσωπικών δεδομένων των συμμετεχόντων.

Οι ενστάσεις υποβάλλονται στη Γραμματεία του Τμήματος σε διάστημα 5 ημερών από την ημερομηνία ανάρτησης των προσωρινών αποτελεσμάτων και λαμβάνουν αριθμό πρωτόκολλο.

Το ακριβές διάστημα των ενστάσεων θα οριστεί στην ανακοίνωση των προσωρινών αποτελεσμάτων.

Θα ακολουθήσει η δημοσίευση των οριστικών αποτελεσμάτων συμμετοχής στην Πράξη, τηρώντας τα μέτρα για την προστασία των προσωπικών δεδομένων των συμμετεχόντων.

Καθ’ όλο το διάστημα από την έναρξη της προθεσμίας υποβολής αιτήσεων και μέχρι τη λήξη της προθεσμίας υποβολής ενστάσεων οι αιτούσες/-ντες φοιτήτριες/-ητές πρέπει να αποστείλουν ηλεκτρονικά, αποστέλλοντας μήνυμα ηλεκτρονικού ταχυδρομείου μέσω του Ιδρυματικού τους λογαριασμού στη διεύθυνση ηλεκτρονικού ταχυδρομείου του υπεύθυνου καθηγητή του Τμήματος Ν. Κουλούρη (nkoulour@sp.duth.gr) τα κάτωθι έγγραφα:

 1. Φωτοτυπία του Δελτίου Ταυτότητας

 2. Εκτύπωση αποδεικτικού Α.Μ.Κ.Α από Κ.Ε.Π. ή από τον σύνδεσμο https://www.amka.gr

3. Φωτοτυπία του εντύπου της έκδοσης του Α.Φ.Μ. από την αρμόδια Δ.Ο.Υ.

 4. Εκτύπωση του Αριθμού Μητρώου Ασφαλισμένου (Α.Μ.Α.) ή βεβαίωση απογραφής στον Ε.Φ.Κ.Α. για τους νέους ασφαλισμένους (βλ.: <https://www.efka.gov.gr/el>)

5. Δήλωση Τραπεζικού Λογαριασμού

6. Φωτοτυπία της πρώτης σελίδας του βιβλιαρίου ή εκτύπωση μέσω e-banking, που αναγράφεται ο αριθμός IBAN και οι δικαιούχοι του λογαριασμού

7. Υπεύθυνη δήλωση προϋποθέσεων για την ένταξή τους στην Π.Α. (<https://praktiki.duth.gr/?page_id=1327>)

Ο τρόπος μοριοδότησης για τη συμμετοχή στην Πρακτική Άσκηση προβλέπεται στην απόφαση της Συνέλευσης του Τμήματος Κοινωνικής Πολιτικής για τη θεσμοθέτηση και τον κανονισμό της Πρακτικής Άσκησης, όπου ορίζεται ότι *«κριτήριο κατάταξης των φοιτητριών/-ών που θα υποβάλουν εμπρόθεσμη και παραδεκτή αίτηση είναι ο μέσος όρος βαθμολογίας που εμφανίζεται στη μηχανοργάνωση με την έκδοση των αποτελεσμάτων της εξεταστικής περιόδου Σεπτεμβρίου του ακαδημαϊκού έτους κατά το οποίο ολοκληρώνουν το 6ο εξάμηνο των σπουδών τους, σε συνάρτηση με τον αριθμό μονάδων ECTS των μαθημάτων που έχουν περάσει προς τις μονάδες ECTS που έπρεπε να έχουν περάσει με βάση το εξάμηνο των σπουδών τους. Η σειρά που προκύπτει από τα οριστικά αποτελέσματα καθορίζει την προτεραιότητα των φοιτητριών και φοιτητών για την επιλογή του φορέα στον οποίο επιθυμούν να απασχοληθούν εάν υπάρχουν περισσότερες/-οι ενδιαφερόμενες/-οι για την ίδια θέση και οι διαθέσιμες από το πρόγραμμα και εγκεκριμένες από τον Επιστημονικά Υπεύθυνο της ΠΑ θέσεις δεν επαρκούν».*

Κομοτηνή, 10/3/2022

Ο Επιστημονικά Υπεύθυνος του Τμήματος για την Πρακτική Άσκηση

Νικόλαος Κουλούρης

Αναπληρωτής Καθηγητής